Softcatalà presenta la traducció al català del Mozilla Firefox 0.9.2 i el Mozilla Thunderbird 0.7.2.
2004-07-09 00:00:00

[Softcatalà](http://www.softcatala.org/) presenta la traducció al català del navegador [Mozilla Firefox 0.9.2](http://www.softcatala.org/projectes/mozilla/#firefox) i el client de correu [Mozilla Thunderbird 0.7.2](http://www.softcatala.org/projectes/mozilla/#thunderbird). Aquests dos programes són els darrers avenços del [projecte Mozilla](http://www.mozilla.org/) basats en el Mozilla 1.7 que aviat també podrem gaudir en català. Com a novetats significatives, tots dos incorporen una gestió en xarxa molt atractiva de temes i extensions respecte de les versions anteriors. El [Mozilla Firefox](http://www.softcatala.org/projectes/mozilla/#firefox) és un navegador web gratuït, de codi obert, basat en el codi desenvolupat dins el [projecte Mozilla](http://www.mozilla.org/). Les seves característiques principals són la rapidesa així com la facilitat d'instal·lació i utilització. El [Firefox](http://www.softcatala.org/projectes/mozilla/#firefox) és una aplicació amb poc consum de recursos i ràpida, alhora que compleix amb els principals estàndards d'Internet. El [Firefox](http://www.softcatala.org/projectes/mozilla/#firefox) incorpora un gran nombre de funcions per facilitar-ne la utilització: plenament funcional només amb el teclat, barra d'eines personalitzable, administrador de marcadors, integració de cercadors d'Internet (per exemple, amb [Google](http://www.google.com)), bloqueig de les finestres emergents no sol·licitades, navegació ràpida en pestanyes separades per a cada web que es visita, administrador de contrasenyes, baixada automàtica i simple de fitxers. El [Mozilla Thunderbird](http://www.softcatala.org/projectes/mozilla/#thunderbird) és un client de correu lliure i gratuït també d'execució ràpida i que consumeix menys recursos que altres alternatives, basat en el codi desenvolupat dins el [projecte Mozilla](http://www.mozilla.org/). El programa té gran quantitat d'opcions de personalització i incorpora les característiques més útils que pot necessitar un client de correu avui en dia: filtres de missatges, gestió del correu brossa amb autoaprenentatge, etc.; tot això juntament amb les opcions a les que podem estar més habituats, com ara la cerca de missatges o una llibreta d'adreces personal. Per altra banda, a la [pàgina web del projecte de traducció al català del Mozilla](http://www.softcatala.org/projectes/mozilla/), incloem la darrera versió de [l'Enigmail](http://www.softcatala.org/projectes/mozilla/#extensions) (0.84.2) per poder afegir al Thunderbird aquelles funcionalitats criptogràfiques de xifratge i signatura que ajuden a garantir una comunicació de correu electrònic privada i segura. També incloem altres extensions com el '[Recupera tot](http://www.softcatala.org/projectes/mozilla/#extensions)' i [connectors per a motors de cerca de recursos en català](http://www.softcatala.org/projectes/mozilla/mycroft.html) com ara '[Google en català](http://www.google.com)', '[la Viquipèdia](http://ca.wikipedia.org)' o '[la Hiperenciclopèdia](http://www.grec.net/home/cel/main.HTM)', els quals ja vénen per defecte als binaris del Firefox. Els programes del [projecte Mozilla](http://www.mozilla.org) traduïts al català poden baixar-se des de la [web de Softcatalà](http://www.softcatala.org), i pot consultar-s'hi molta informació i ajuda al voltant d'aquest projecte. [Softcatalà](http://www.softcatala.org) és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.